Moordenaars as EFF-leiers in Noordwes aangestelArgieffoto Die Ekonomiese Vryheidsvegters (EFF) in Noordwes het twee veroordeelde moordenaars tot leiers van sy provinsiale struktuur verkies, het The Star Donderdag berig. Papiki Babuile, EFF-LPW, is verlede maand in die Pretoriase hooggeregshof, wat in Stilfontein gesit het, tot 12 jaar tronkstraf gevonnis vir moord, en agt maande vir sameswering om ŉ moord te pleeg. Hy was deel van ŉ groep wat skuldig bevind is aan die moord op ŉ mededingende politikus, David Chika. Chika, wat die ANC se streekssekretaris was, is op die vooraand van die regerende party se konferensie in Mangaung vermoor. Die hof het bevind dat Babuile nie die noodlottige skoot gevuur het nie. Dit is gedoen deur een van sy medepligtiges, William Lesole Malefo, en drie ander wat almal tot lewenslange tronkstraf vir die daad gevonnis is. Babuile en Malefo is albei die naweek tydens ŉ geleentheid in Rustenburg tot die EFF se provinsiale uitvoerende raad vir Noordwes verkies. Mbuyiseni Ndlozi, EFF-woordvoerder, het Malefo se nominasie tot die uitvoerende komitee bevestig. “Babuile is verkies omdat sy skuldigbevinding en vonnis onder oorsig is. Hy is in die tronk omdat hy nie in staat was om borgtog te verseker nie,” het Ndlozi gesê. Die Nasionale Vervolgingsgesag het egter gesê sy aansoek om verlof tot appèl is van die hand gewys.